News Update: ‘ไบเดน’ ขู่คว่ำบาตร ‘ปูติน’ หากรุกรานยูเครน รัสเซียชี้ ความวุ่นวายเกิดจากนาโต้และสหรัฐฯ ยูเครนเรียกร้องทุกฝ่ายอย่าตื่นตระหนกเกินไป - FINNOMENA
สหรัฐฯ ขู่คว่ำบาตรปูตินหากรัสเซียรุกรานยูเครน ด้านผู้นำยูเครนเรียกร้องให้ทุกฝ่ายอย่าตื่นตระหนกเกินไป โดยโอกาสที่จะเกิดภัยคุกคามมีอยู่จริงแต่ไม่น่าจะเกิดขึ้นเร็วๆ นี้
26 ม.ค. 2565

สหรัฐฯ ขู่คว่ำบาตรปูตินหากรัสเซียรุกรานยูเครน ด้านผู้นำยูเครนเรียกร้องให้ทุกฝ่ายอย่าตื่นตระหนกเกินไป โดยโอกาสที่จะเกิดภัยคุกคามมีอยู่จริงแต่ไม่น่าจะเกิดขึ้นเร็วๆ นี้
เมื่อวานนี้ (25 ม.ค.) ปธน.โจ ไบเดนระบุว่า สหรัฐฯ เตรียมพิจารณามาตรการคว่ำบาตรส่วนบุคคลต่อปธน.วลาดิมีร์ ปูติน ของรัสเซีย หากรัสเซียเคลื่อนกองกำลังบุกรุกยูเครน พร้อมเตือนให้รัสเซียนึกถึงผลกระทบมหาศาลที่จะตามมา
ขณะที่รัสเซียตอบโต้ว่าไม่ได้มีแผนโจมตีใดๆ และความวุ่นวายในครั้งนี้เกิดขึ้นจากความเคลื่อนไหวของนาโต้และสหรัฐฯ โดยรัสเซียได้ยื่นขอคำสัญญาจากนาโต้ว่าจะไม่รับยูเครนเป็นรัฐสมาชิกตลอดกาล เนื่องจากรัสเซียมองยูเครนเป็นแนวกันชนระหว่างรัสเซียและประเทศสมาชิกนาโต้
อย่างไรก็ตาม ก่อนหน้านี้มีรายงานข่าวว่ารัสเซียได้ระดมกองกำลังทหารกว่า 1 แสนนายเข้าใกล้ชายแดนยูเครน โดยปธน.โจ ไบเดน กล่าวว่า หากรัสเซียรุกรานยูเครนจริง มันจะกลายเป็นการรุกรานครั้งใหญ่ที่สุดนับตั้งแต่สงครามโลกครั้งที่ 2 และจะส่งผลกระทบอย่างมหาศาลแก่ทั่วโลก
สหรัฐฯ เคยคว่ำบาตรโดยตรงต่อผู้นำชาติอื่นๆ มาบ้างแล้ว โดยผู้นำที่ถูกคว่ำบาตรก่อนหน้านี้คือ นิโคลัส มาดูโร ของเวเนซุเอลา, บาชาร์ อัล อัสซาด ปธน.ซีเรีย และมูอัมมาร์ กัดดาฟี ผู้นำลิเบีย
ขณะที่ยูเครนเรียกร้องทุกฝ่ายอยู่ในความสงบและอย่าตื่นตระหนกเกินไป เพราะเหตุการณ์ดังกล่าวยังไม่เกิดขึ้นในเร็วๆ นี้ โดยปธน.โวโลดีเมียร์ เซเลนสเกีย ของยูเครนออกมายืนยันว่าสถานการณ์ยังควบคุมได้อยู่
ด้านรมว.กลาโหมของยูเครนออกมาระบุว่า ตอนนี้ยังไม่มีหลักฐานที่ชี้ว่ารัสเซียเตรียมบุกยูเครนในเร็วๆ นี้ และยังไม่มีการจัดตั้งกองกำลังที่สามารถรุกข้ามพรมแดนมาได้ ดังนั้นตอนนี้ขอให้ทุกฝ่ายยังไม่ต้องกังวล
อย่างไรก็ตาม รัฐบาลยูเครนยอมรับว่าโอกาสที่จะเกิดภัยคุกคามจากรัสเซียมีอยู่จริง และเตรียมรับการนำส่งอาวุธทางทหารจากสหรัฐฯ เพื่อเสริมสร้างกำลังทัพป้องกันประเทศ
อ้างอิง: https://www.bbc.com/news/world-europe-60134295  
https://mgronline.com/around/detail/9650000008266  
https://www.voathai.com/a/ukraine-calm-russia-invasion-imminent/6412019.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ยูเครน
รัสเซีย
สหรัฐฯ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA